b'\n_START_ARTICLE_\nOran\xc5\xbena revolucija\n_START_PARAGRAPH_\nOran\xc5\xbena revolucija (ukrajinsko: \xd0\x9f\xd0\xbe\xd0\xbc\xd0\xb0\xd1\x80\xd0\xb0\xd0\xbd\xd1\x87\xd0\xb5\xd0\xb2\xd0\xb0 \xd1\x80\xd0\xb5\xd0\xb2\xd0\xbe\xd0\xbb\xd1\x8e\xd1\x86\xd1\x96\xd1\x8f) je naziv za proteste v Ukrajini, ki so potekali od konca novembra 2004 do januarja 2005, v podporo predsedni\xc5\xa1kega kandidata Viktorja Ju\xc5\xa1\xc4\x8denka. Ju\xc5\xa1\xc4\x8denkovi privr\xc5\xbeenci, ki so bili odeti v obla\xc4\x8dila oran\xc5\xbene barve, po \xc4\x8demer je dobila revolucija ime, so zahtevali ponovitev volitev. 21. novembra 2004 je namre\xc4\x8d potekal drugi krog predsedni\xc5\xa1kih volitev, v katerem sta se pomerila prorusko usmerjeni premier Viktor Janukovi\xc4\x8d in prozahodni vodja opozicije ter nekdanji premier Viktor Ju\xc5\xa1\xc4\x8denko, dan kasneje pa je volilna komisija za zmagovalca razglasila Janukovi\xc4\x8da, ki naj bi zmagal z nekaj manj kot tremi odstotki prednosti. Opozicija z Ju\xc5\xa1\xc4\x8denkom na \xc4\x8delu je oblasti obto\xc5\xbeila volilne prevare in zastrupitve vodje opozicije ter pozvala ljudi, naj se udele\xc5\xbeijo mno\xc5\xbei\xc4\x8dnih protestov. V dneh, ki so sledili, so protesti ohromili \xc5\xbeivljenje v Ukrajini, v Kijevu pa se je na vrhuncu zbralo okoli 200.000 ljudi._NEWLINE_Vsedr\xc5\xbeavni protesti so dosegli uradno razveljavitev izidov drugega kroga predsedni\xc5\xa1kih volitev; ukrajinsko vrhovno sodi\xc5\xa1\xc4\x8de je razpisalo nove volitve za 26. decembra 2004, ki so potekale pod strogim nadzorom doma\xc4\x8dih in tujih opazovalcev, njihov izid pa je bil sprejet kot po\xc5\xa1ten. Zmagal je Ju\xc5\xa1\xc4\x8denko z 52\xc2\xa0% glasov, Janukovi\xc4\x8d jih je prejel 44\xc2\xa0%. Z Ju\xc5\xa1\xc4\x8denkovo inavguracijo 24. januarja 2005 v Kijevu se je oran\xc5\xbena revolucija kon\xc4\x8dala. Vodenje vlade je prevzela njegova zaveznica v \xc4\x8dasu revolucije Julija Timo\xc5\xa1enko._NEWLINE_Na mednarodno nadzorovanih predsedni\xc5\xa1kih volitvah 2010 je Janukovi\xc4\x8d premagal Ju\xc5\xa1\xc4\x8denka.'